2.pielikums

Darba uzdevums Ostu kopienas sistēmas (OKS) zīmola, pozicionējuma un satura izveidei

## 1. Konteksts

Ostu komūnas sistēma (OKS) tiek izstrādāta kā vienota digitāla platforma, kas apvieno Latvijas ostas, loģistikas pakalpojumu sniedzējus, kravu pārvadātājus un valsts iestādes, nodrošinot efektīvu informācijas apmaiņu un digitalizētus pakalpojumus. OKS tiek izveidota investīciju projekta “Ostu pārvaldības digitālā transformācija, pilnveidojot transporta un loģistikas datu apstrādi un analīzi” ietvaros.

Lai OKS varētu pilnvērtīgi darboties starptautiskā mērogā, būtiska ir platformas zīmola identitāte, pozicionējums un lietotāju uzticība. Ņemot vērā Latvijas ostu stratēģisko nozīmi Baltijas jūras reģionā un pieaugošo konkurenci Eiropas jūras transporta un loģistikas tirgū, OKS nepieciešams izstrādāt vienotu un konkurētspējīgu vizuālo identitāti, kas palīdzētu nostiprināt Latvijas ostu un to pakalpojumu sniedzēju atpazīstamību globālajā tirgū. OKS mērķis ir atvieglot un uzlabot sadarbību starp ostu pārvaldēm, uzņēmējiem un valsts iestādēm, nodrošinot ar Eiropas jūras vienlogu (EMSWe) sadarbspējīgu, maksimāli integrētu vidi.

## 2. Darba mērķi

Izpildītājam jāizstrādā OKS vizuālā identitāte, pozicionējums un tekstuālais saturs, kas ietver:

1. OKS vizuālās identitātes vadlīnijas (logotips, krāsu palete, tipogrāfijas vadlīnijas);
2. Zīmola pozicionējumu tirgū;
3. Satura struktūru un tekstu sagatavošanu OKS publiskajām un iekšējām sadaļām;
4. Papildilustrācijas, kas papildina izstrādātus tekstus.

Darba mērķi:

1. Nodrošināt Latvijas ostām vienotu un atpazīstamu OKS vizuālo identitāti;
2. Izstrādāt saturu, kas atbalsta OKS misiju, atbilst OKS lietotāju vajadzībām un OKS funkcionalitātei.

## Aktivitātes

Darba ietvaros Izpildītājam jāveic vismaz šādas aktivitātes:

1. **OKS zīmola izstrāde**
	1. Starptautisku konkurentu (platformu) analīze
		1. Konkurentu identificēšana (līdz 10), t.sk. ieteikumi no ostu pārvaldēm
		2. Analīze (platformu mērķi, pozicionējums, lietotāji u.c.)
		3. Analīzes rezultātu prezentēšana ostu pārvaldēm
	2. OKS zīmola mērķu un pozicionējuma definēšana, saskaņošana ar ostu pārvaldēm
		1. Intervijas vai semināri ar ostu pārvaldēm
	3. OKS vizuālās identitātes izstrāde, saskaņošanas ar ostu pārvaldēm
		1. Logotips, krāsu palete, grafiskie elementi
	4. Ziņojuma “OKS zīmols” izstrāde, saskaņošana ar ostu pārvaldēm
2. **OKS satura izstrāde**
	1. Satura vienību saskaņošana ar ostu pārvaldēm
	2. Nodevuma sagatavošana
	3. Nodevuma saskaņošana ar ostu pārvaldēm

## Nodevumi

### Ziņojums “OKS zīmols”

Ziņojumā jāiekļauj vismaz šādas sadaļas:

* + Logotips (primārā un sekundārā versija, lietojums dažādos fonos, minimālais izmērs);
	+ Krāsu palete (primārās un sekundārās krāsas, to pielietojums);
	+ Tipogrāfija (galvenie un palīgteksti, digitālie un drukas fonti);
	+ Grafikas elementu paraugi un ikonu stils;
	+ Zīmola misija un vērtības;
	+ Zīmola galvenie ziņojumi un saukļi;
	+ Starptautisku konkurentu (platformu) analīzes kopsavilkums;
	+ OKS zīmola starptautisks pozicionējums.

### OKS satura teksti

Ar Pasūtītāju jāsaskaņo un jāiesniedz provizoriski sekojošais aprakstošais saturs:

* + Sākumlapa;
	+ Galvenās priekšrocības (skaitļi, fakti u.tml.);
	+ Par OKS (misija, mērķi, sadarbības ieguvumi);
	+ Sadaļa “Ostas”;
	+ Kontakti;
	+ Būtiskākie saskarnes teksti (ciktāl saturs ietekmē OKS pozicionējumu, t.sk.: darba vietas teksti, interaktīvās kartes teksti, ziņapmaiņas palīgteksti);
	+ Pakalpojumu apraksti (OKS sākotnējā tvērumā) un vadlīnijas pakalpojumu katalogam;
	+ Publiski pieejamo datu kopu apraksti un vadlīnijas.

### Prasības nodevumiem

Nodevumi jāizstrādā, ievērojot šādas prasības:

1. Grafiski nodevumi jāsagatavo un jāiesniedz PDF vai citā atbilstošā grafiskā formātā (piem., publiski pieejama FIGMA skice, .png, .jpeg attēliem u.c.), pielāgojot tos digitālai un drukas lietošanai (piem., izmantojot vektorformātu logotipam un ikonogrāfijai);
2. Aprakstu nodevumi jāsagatavo un jāiesniedz DOC formātā;
3. Visi materiāli jāveido atbilstoši digitālās pieejamības prasībām.

## Termiņi

OKS zīmols jāizstrādā 1 mēneša laikā kopš līguma parakstīšanas dienas.

OKS saturs jāizstrādā 3 mēnešu laikā kopš līguma parakstīšanas dienas.